A spanyol nagydíjon az élről rajtoló Lewis Hamilton a rajtot követően elvesztette vezető helyét, a második rajtkockából induló Sebastian Vettel jobban kapta el a rajtot és megelőzte riválisát. A futam első harmadában a német pilóta 2-3 másodperces előnyre tett szert és ezt tartani is tudta a Mercedes brit versenyzője előtt. Vettel, majd Hamilton is megelőzte a – még kerékcserére váró – Bottast. Egy virtuális biztonsági autó miatt Vettel kiállt a bokszba, de így éppen hogy Hamilton elé jött vissza a pályára, miközben a harmadik helyen autózó Bottas kiállt motorhiba miatt. A 44. körben Hamilton megelőzte a Ferrari versenyzőjét, majd a gumijai állapotának dacára be is húzta a futamot. Ekkorra a britnek már csak 6 pontos hátránya volt a 104 egységgel vezető Vettelhez képest. Monacóban Hamilton a 14. helyről feljött egy helyet, megelőzve Stoffel Vandoorne-t. Räikkönen magabiztosan őrizte 2-3 másodperces előnyét Vettellel szemben, de Vettelt úgy hozták ki a bokszba, hogy azzal Räikönnen elvesztette az 1. helyét. Hamilton végül a 7. helyen végzett. A kanadai nagydíj időmérőjén Hamilton szerzte meg a pole pozíciót, így e tekintetben beérte Ayrton Sennát, a brazil legendát. A különleges alkalomra Senna családja még annál is különlegesebb ajándékkal készült: nem sokkal az időmérő után Hamilton megkapta példaképe egyik, 1987-es sisakját. Hamilton megtartotta vezető helyét, azonban Vettelt a nagyszerűen rajtoló Verstappen és Bottas is megelőzte. Hamar beküldték a biztonsági autót, majd a 4. körben Vettel a bokszutcába hajtott kereket és orrkúpot cserélni, utóbbit Verstappen törte le a rajtnál való előzésekor. A német az utolsó, 18. helyről folytatta a versenyt. A futamot végül Hamilton nyerte Bottas és Ricciardo előtt, Vettel a 4. helyre küzdötte vissza magát. Ekkor a brit pilóta hátránya 12 pont volt Vettellel szemben.